સ્વામી સચ્ચિદાનંદજીના શબ્દોમાં આપણે વિકૃત ગુરુવાદને ઓળખીએ - ‘વિકૃત ગુરુવાદે પ્રજાનું શોષણ કરી ગાઢ અંધકાર પ્રસરાવ્યો છે. આવા ગુરુઓ પગ ધોવડાવીને ભક્તોને પિવડાવવા, એંઠવાડ ખવડાવવા તથા ગુરુને તન-મન-ધન સર્વસ્વ અર્પણ કરવાની આધ્યાત્મિકતાનો તણાય એટલો તંબુ તાણી ભગવાનની જગ્યાએ પોતે તથા પાછળથી પોતાના વંશને ગોઠવી દઈ સદીઓ સુધી અનુયાયીઓને અંધકારની લહાણી આપ્યા કરે છે. કોઈ પણ માણસને કોઈ બીજા માણસની આગળ વારંવાર લાંબા દંડવ‌ત્‌ કરતો જોઉં છું ત્યારે આઘાત લાગે છે. આ માનસિક સ્વસ્થતાની નિશાની નથી! પોતાની મેળે જ ભગવાન બની બેસનાર આવા પામર માણસો ઉપર પરમાત્મા ફિટકાર વરસાવતો હશે!’